CELEX: 32013D0119(01)
Language: et
Date: 2013-01-17 00:00:00
Title: Komisjoni otsus, 17. jaanuar 2013 , millega luuakse Euroopa kindlustuslepinguõigust käsitlev komisjoni eksperdirühm

19.1.2013   
            
            
               ET
            
            
               Euroopa Liidu Teataja
            
            
               C 16/6
            
         KOMISJONI OTSUS,
   17. jaanuar 2013,
   millega luuakse Euroopa kindlustuslepinguõigust käsitlev komisjoni eksperdirühm
   2013/C 16/03
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               1. juulil 2010 käivitas komisjon arutelu rohelise raamatu „Euroopa lepinguõiguse loomise võimalused tarbijate ja ettevõtjate jaoks” (1) üle. Mitmed kindlustussektori sidusrühmad, eelkõige kindlustusseltside ja kindlustusvahendajate esindajad, märkisid, et erinevused lepinguõiguses on takistanud kindlustustoodetega seotud piiriülest kaubandust.
            
         
               (2)
            
            
               8. juuni 2011. aasta resolutsioonis kordas Euroopa Parlament veel kord oma varasemat üleskutset hõlmata vabatahtliku vahendi reguleerimisalasse kindlustuslepingud, sest selline vahend võiks olla kasulik eelkõige väikelepingutele. Samal ajal kutsus Euroopa Parlament komisjoni üles looma asjakohane eksperdirühm edaspidise finantsteenuste alase ettevalmistustöö jaoks eesmärgiga tagada, et mis tahes tulevases vahendis võetakse arvesse finantsteenuste sektori võimalikke eriomadusi.
            
         
               (3)
            
            
               Lähtudes tarbijate ja ettevõtjate jaoks Euroopa lepinguõiguse loomise võimalusi käsitlevast rohelisest raamatust, võttis komisjon 11. oktoobril 2011 vastu ettepaneku Euroopa Parlamendi ja nõukogu määruse Euroopa ühise müügiõiguse kohta. Kavandatud Euroopa ühise müügiõiguse reguleerimisala piirdus kaupade müügilepingute, digitaalse infosisu üleandmise lepingute ja seotud teenuste osutamise lepingutega, kuna kaubad moodustavad ELi-sisesest kaubandusest valdava osa ning digitaalsete toodete kaubandusel on kasvav majanduslik tähtsus.
            
         
               (4)
            
            
               16. veebruaril 2012 võttis komisjon vastu valge raamatu „Piisava, kindla ja jätkusuutliku pensioni tagamise tegevuskava”, milles esitati mitmed algatused, mille eesmärk on soodustada täiendavate erapensionisäästude süsteemi arengut. Meetmes 19, mis on kõnealuse paketi osa, teatati, et komisjon uurib vajadust kõrvaldada lepinguõigusega seotud takistused säästmist/investeerimist võimaldavate elukindlustustoodete väljatöötamisele ja levitamisele, et hõlbustada teatavate eraõiguslike pensionitoodete piiriülest levitamist.
            
         
               (5)
            
            
               Võttes arvesse sidusrühmade panust rohelise raamatu „Euroopa lepinguõiguse loomise võimalused tarbijate ja ettevõtjate jaoks” arutellu ning arvestades Euroopa Parlamendi 8. juuni 2011. aasta resolutsiooni, leiab komisjon, et kindlustussektori olukord väärib konkreetset põhjalikku analüüsi. Komisjon on seega valmis uurima, kas erinevused kindlustuslepinguõiguses takistavad kindlustustoodetega seotud piiriülest kaubandust.
            
         
               (6)
            
            
               Tunnistades vajadust võtta arvesse finantsteenuste sektori eriomadusi, leiab komisjon, et on vaja moodustada ekspertide rühm, kes aitaksid ja võimaldaksid komisjonil analüüsida praktilisi kogemusi ja teadmisi, mida on kogunenud väga palju.
            
         
               (7)
            
            
               Eksperdirühm uurib, kas erinevused liikmesriikide kindlustuslepinguõiguses takistavad piiriülest kaubandust ja kui see on nii, siis millistes konkreetsetes kindlustusvaldkondades, sealhulgas teatavad erapensioniga võrreldavad elukindlustustooted, see nii on. Tuginedes oma tähelepanekutele esitab eksperdirühm aruande.
            
         
               (8)
            
            
               Eksperdirühm koosneb sidusrühmade esindajatest, sealhulgas kindlustussektori esindajatest, kindlustustoodete peamistest tarbijatest ja praktikutest, kellel on kindlustuslepingute koostamise kogemus. Eksperdirühmas võib olla ka eksperte, kes on nimetatud ametisse isikuliselt, nagu näiteks ülikooliõppejõud ja teadlased, kellel on eriteadmised lepinguõiguse valdkonnas, eelkõige kindlustuslepinguõiguse valdkonnas. Eksperdirühma koosseis võib erineda olenevalt rühma konkreetsetest ülesannetest.
            
         
               (9)
            
            
               Eksperdirühma liikmete jaoks tuleks kehtestada teabe avaldamise eeskirjad.
            
         
               (10)
            
            
               Isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta,
            
         ON VASTU VÕTNUD JÄRGMISE OTSUSE:
   Artikkel 1
   Euroopa kindlustuslepinguõigust käsitlev komisjoni eksperdirühm
   Käesolevaga moodustatakse Euroopa kindlustuslepinguõigust käsitlev komisjoni eksperdirühm, edaspidi „eksperdirühm”.
   Artikkel 2
   Ülesanded
   1.   Eksperdirühma ülesanne on aidata komisjonil analüüsi kaudu uurida, kas erinevused lepinguõiguses takistavad kindlustustoodetega seotud piiriülest kaubandust.
   2.   Kui eksperdirühm leiab, et erinevused lepinguõiguses võivad takistada kindlustustoodetega seotud piiriülest kaubandust, teeb ta kindlaks kindlustuse valdkonnad, mida sellised takistused eelkõige mõjutada võivad.
   3.   2013. aasta lõpuks esitab eksperdirühm komisjonile oma tähelepanekutest aruande.
   Artikkel 3
   Konsulteerimine
   Komisjon võib eksperdirühmaga konsulteerida kõikides kindlustuslepinguõigusega seotud küsimustes ja muudes lepinguõigusega seotud küsimustes.
   Artikkel 4
   Liikmesus ja liikmeks nimetamine
   1.   Eksperdirühma kuulub kuni 20 liiget.
   2.   Liikmed võivad olla üksikisikud, kes nimetatakse ametisse isikuliselt, üksikisikud, kes esindavad ühishuve (nagu näiteks kindlustuse pakkujate, kindlustuse tarbijate ja õigusala töötajate huve) ning samuti kindlustusasutused, kindlustuse tarbijate organisatsioonid ja juristide organisatsioonid.
   3.   Isikuliselt ametisse nimetatud liikmed tegutsevad sõltumatult ja avalikes huvides. Need liikmed nimetab ametisse õigusküsimuste peadirektoraadi peadirektor nende spetsialistide hulgast, kes on pädevad artiklites 2 ja 3 osutatud valdkondades ning kes vastasid kandideerimiskutsele. Ühishuve esindavad üksikisikud ei esinda üht konkreetset sidusrühma. Õigusküsimuste peadirektoraadi peadirektor nimetab nad ametisse nendest sidusrühmadest, kes on pädevad artiklis 2 osutatud valdkondades ja tunnevad nimetatud valdkondade vastu suurt huvi, on valmis osalema eksperdirühma töös ning vastasid kandideerimiskutsele. Organisatsioonid nimetavad oma esindajad. Liikmed nimetatakse ametisse selle põhjal, kui valmis nad on pühendama vajalikku aega eksperdirühma töös tõhusalt osalemiseks.
   4.   Eksperdirühma liikmed nimetatakse ametisse kaheaastaseks perioodiks, mis lõpeb 24 kuud pärast käesoleva otsuse vastuvõtmise kuupäeva.
   5.   Liikmed, kes ei suuda enam eksperdirühma aruteludele tõhusalt kaasa aidata, kes astuvad tagasi või kes ei täida käesoleva artikli lõikes 4 või Euroopa Liidu toimimise lepingu artiklis 339 sätestatud tingimusi, võidakse ülejäänud ametiajaks asendada.
   6.   Liikmed, kes on nimetatud ametisse isikuliselt, kirjutavad alla kohustusele tegutseda avalikes huvides ning avaldusele igasuguse huvide konflikti puudumise või olemasolu kohta.
   7.   Liikmete nimed avaldatakse komisjoni eksperdirühmade ja sarnaste üksuste registris (edaspidi „register”) ning õigusküsimuste peadirektoraadi veebisaidil.
   8.   Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001 (2).
   Artikkel 5
   Töökord
   1.   Eksperdirühma eesistuja on komisjoni esindaja.
   2.   Kokkuleppel komisjoni talitustega võib rühm luua allrühmi, kes tegelevad konkreetsete küsimustega rühmaga kooskõlastatud volituste alusel. Kui töörühma ülesanded on täidetud, saadetakse see laiali.
   3.   Komisjoni esindaja võib vajaduse korral kutsuda rühma või allrühma töös osalema eksperte, kes ei kuulu eksperdirühma, aga on pädevad konkreetses päevakorraküsimuses. Lisaks võib komisjoni esindaja anda vaatleja staatuse üksikisikule, eksperdirühmade horisontaalsete eeskirjade eeskirja 8 punktis 3 osutatud organisatsioonile või kandidaatriigile (3).
   4.   Eksperdirühma liikmed ning kutsutud eksperdid ja vaatlejad peavad järgima aluslepingute ja nende rakenduseeskirjade kohaseid ametisaladuse hoidmise kohustusi, samuti komisjoni otsuse 2001/844/EÜ, ESTÜ, Euratom lisa kohaseid turvaeeskirju, mis käsitlevad Euroopa Liidu salastatud teabe kaitsmist. Kõnealuste nõuete rikkumise korral võib komisjon võtta kõik asjakohased meetmed.
   5.   Eksperdirühma ja selle allrühmade koosolekud peetakse tavaliselt komisjoni ruumides. Komisjon tagab sekretariaaditeenuste osutamise. Komisjoni ametnikud, kes tunnevad menetluse vastu huvi, võivad osaleda eksperdirühma või selle allrühmade koosolekutel.
   6.   Komisjon avaldab rühma tegevuse kohta asjakohast teavet (nagu näiteks päevakorraküsimused ja protokoll) kas registri või registris asjakohasele veebisaidile viitava lingi kaudu. Avaldamisel võib ette näha erandeid juhul, kui dokumendi avalikustamine kahjustaks määruse (EÜ) nr 1049/2001 artiklis 4 kindlaksmääratud avaliku või erahuvi kaitset. Eksperdirühma tegevuse kaudu saadud tulemused ja tulemuste omandiõigused, sealhulgas autoriõigus ja muud intellektuaal- ja tööstusomandiõigused kuuluvad üksnes liidule, kes võib neid kasutada, avaldada, loovutada või üle anda oma äranägemisel, ilma geograafiliste või muude piiranguteta, välja arvatud juhul, kui tööstus- või intellektuaalomandiõigused olid olemas enne eksperdirühma töö alustamist.
   Artikkel 6
   Koosolekute kulud
   1.   Eksperdirühma tegevuses osalejatele ei maksta osutatud teenuste eest tasu.
   2.   Komisjon hüvitab sõidu- ja elamiskulud, mis osalejatel rühma tegevuses osalemiseks kanda tuleb, komisjonis kehtiva korra kohaselt.
   3.   Koosolekute kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 7
   Kohaldamine
   Käesolevat otsust kohaldatakse 24 kuu jooksul peale selle vastuvõtmist. Võimaliku pikendamise kohta teeb komisjon otsuse enne nimetatud kuupäeva.
   
      Brüssel, 17. jaanuar 2013
      
         
            Komisjoni nimel
         
         
            asepresident
         
         Viviane REDING
      
   
   
      (1)  KOM(2010) 348 lõplik, 1.7.2010.
   http://europa.eu/legislation_summaries/enterprise/business_environment/co0016_et.htm
   
      (2)  Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).
   
      (3)  Vt http://ec.europa.eu/transparency/regexpert/PDF/SEC_2010_ET.pdf